Som en reaksjon på nederlaget i krigen og fredsforhandlingene med de allierte vendte Helfferich seg bort fra den politiske liberalisme og sluttet seg til Deutschnationale Volkspartei. Han ble en radikal motstander av Weimarrepublikken og regjeringspartiene og skrev polemiske skrifter som «Verdenskrigen (Der Weltkrieg)» og «Vekk med Erzberger (Fort mit Erzberger)». Tittelen siktet til Matthias Erzberger. Erzberger var for oppfyllelse av Versaillestraktaten, mens Helfferich var imot. Erzberger anmeldte Helfferich med grunnlag i fremsatte fornærmelser og Helfferich ble funnet skyldig. I mellomtiden var imidlertid Erzberger selv blitt påført en så stor politisk skade at han måtte gå av.